Kazanowski

**Kazanowski** er navnet på en gammel og magtfuld slægt af temeriske magnater, der hører til Temerien-Redaniens allerrigeste landejere. Familien kontrollerer nogle af de rigeste landområder i hele riget, men er nedadgående i politisk indflydelse som følge af intern konflikt, ydre rivaler og kongelig unåde. Familien anvender grzymała-klanens våbenskjold og kampråb: *Grzymała* (for torden!).

Familien kan i al væsentlighed henføre sin enorme rigdom til den umådeligt magtfulde og indflydelsesrige starosta, storkastellan, vojvod, hofmarskal, felthétman og frem for alt rigskansler Hieronim Kazanowski. Hieronims fader var kongelig sekretær og han voksede op ved hoffet og blev uddannet sammen med kronprins Kazimir, der blev som en broder for ham. Da Kazimir ved sin faders død blev valgt til konge af Temerien-Redanien tildelte han Hieronim en lang række embeder og gaver som tegn på deres venskab. Han blev hurtigt den rigeste magnat i hele riget og ejede på et tidspunkt halvdelen af hovedstadens Praga-kvarter. En forfatter skrev ved hans død, at “aldrig har Temerien set så meget velstand i hænderne på én enkelt mand”. De mange tjenester – i kombination med både kongen og Hieronims dekadente livsstil – afstedkom mange protester i sejmen, der imidlertid ikke havde den store effekt på nogen af de to. Hieronim blev af mange set som en grådig, arrogant mand, der havde en dårlig indflydelse på kongen, men de forblev tætte til deres død.

Denne kilde til status, magt og rigdom har imidlertid også været slægtens svaghed, da al dens fremgang var bundet op på rigskanslerens person og hans venskab med kongen. Ved Hieronims og Kazimirs død har familiens fjender effektivt arbejdet på at knuse dens position. Selvom slægten stadig sidder på fantastisk velhavende ejendomme er den i politisk gennemslagskraft en skygge af sig selv. Hieronims børn bestrider magtfulde embeder og store ambitioner, men møder stor modstand fra deres faders gamle fjender.

Slægtens klan og våbenskjold er en af de ældste i Temerien og det menes at den blev bragt til landet fra Imperiet med sagnhelten Zylberschweg. Dens oprindelige hjemland var nær den røde borg Halicz som pryder våbenskjoldet. Våbenskjoldet er senere blevet tilføjet en port med en ridder i fuld pladerustning for at mindes klanens tapre og selvopofrende forsvar af byen Płock mod den onde arveprins Stanisławs nedrige styrker.

## Berømte medlemmer

* Hieronim Kazanowski (198 – 265 5E), umådelig magtfuld indehaver af utallige embeder og titler, vigtigst heraf kongelig rigskansler. Var kong Kazimir 4.’s nærmeste ven og konfident samt sin tids rigeste mand i Temerien.
* Jolanta Kazimiera Kazanowska (226 5E –), vojvod af Chorzów og datter af Hieronim Kazanowski. Jolanta er en politisk begavet og ambitiøs magnat, der indædt søger at mobilisere sin families enorme velstand på en måde, der forstærker dens ellers udsatte position.
* Patriark Radosław den Oplyste (230 5E –), ulricansk patriark af Kalisz og søn af Hieronim Kazanowski. Han er kendt for på én gang at mestre obskur ulricansk teologi og anvende kultens ressourcer og agenter til at understøtte sin slægts interesser.
* Zygmunt Sławomir Kazanowski (232 5E –), kastellan af Sandomierz, starosta af Bielsk og søn af Hieronim Kazanowski.